Johan Bredal

Johan Olaf Bredal (1862–1948) var en norsk høyesterettsadvokat og politiker.

Han ble for alvor trukket inn i politikken da han ble oppnevnt som formann i statlig komité som utredet konsesjonspolitikken, og som argumenterte for å kreve hjemfall overfor utlendinger som kjøpte fallrettigheter i norske vassdrag. Bredal var justisminister i Løvland-regjeringen fra 1907 til 1908 og la frem et forslag til konsesjonslov langs de samme linjene.NOU 2004: 26 «Hjemfall», s. 48–49. regjeringen.no, besøkt 30. mars 2024.

Bredal var medlem av Den liberale velgerforening i Kristiania, som var assosiert med Samlingspartiet i 1903, og som i 1909 gikk inn i partiet Frisinnede Venstre. I perioden 1913–1915 var han andre varamann til Stortinget fra Akershus amt.

Bredal tok juridisk embetseksamen i 1885. Han var byfogdsfullmektig i Drammen fra 1886 til 1887, deretter overrettssakfører i Sandefjord. Han fikk møterett for Høyesterett i 1891 og flyttet advokatfirmaet til Kristiania, nå Oslo, i 1894. En av advokatene som Bredal ansatte, var Einar Grette, og firmaet er videreført som Advokatfirmaet Grette.

Han var formann i Den norske advokat- og sakførerforening, som mest var begrenset til Kristiania, 1903–1904 og formann i Den norske sakførerforening 1922–1926.

Bredal ble i 1908 utnevnt til kommandør av St. Olavs Orden «for fortjenstfull embedsvirksomhet». I 1920 ble han også utnevnt til kommandør av Den britiske imperieordenen (CBE).Den Kongelige norske Sankt Olavs orden 1847-1947, utgitt av ordenskanselliet ved O. Delphin Amundsen, Grøndahl & Søns Forlag, Oslo, 1947, s. 70.

Referanser

 Eksterne lenker 


Kategori:Norske høyesterettsadvokater
Kategori:Norske justisministre
Kategori:Norske statsråder 1905–1940
Kategori:Frisinnede Venstre-politikere
Kategori:Kommandører av St. Olavs Orden
Kategori:Order of the British Empire (CBE)
Kategori:Personer fra Larvik kommune